ועדת הכלכלה, כנסת 16, פרוטוקול מספר 453, 2005-07-11 11:00

אמנון כהן: שלום לכולם, אני מתכבד לפתוח את ישיבת ועדת הכלכלה.

אמנון כהן: על סדר היום הצעת חוק התקשורת (בזק ושידורים) (תיקון-חסימת שיחות ארוטיות ואיסור פרסומות בעלות אופי מיני ברדיו טלפון נייד), התשס"ג-2003, של חברת הכנסת גילה פינקלשטיין (פ/1261).

אמנון כהן: הצעת החוק היא משנת 2003, ומקריאת הפרוטוקולים של דיוני הוועדה אני למד שהיו דיונים שונים במטרה למצוא דרך לפתרון הבעיה.

אמנון כהן: בסמכות השר להתקין תקנות בנושא הזה, ואין צורך בחוק.

אמנון כהן: הוא יכול למנוע את חשיפת הקטינים לפורנוגרפיה ולארוטיקה ואת ניצולם.

אמנון כהן: לא תמיד הקטינים מודעים לעלות המאוד גבוהה של השיחות האלה שנופלת ברוב המקרים על ההורים.

אמנון כהן: ישנה גם פגיעה בנפשם של הילדים.

אמנון כהן: התקיימו שלושה דיונים בנושא הזה, ובדיון אחד השתתף שר התקשורת אהוד אולמרט דאז.

אמנון כהן: הוא הבטיח שהוא יתקין תקנות, ואני גם הבנתי שתקנות אכן הותקנו.

אמנון כהן: הנושא היה אמור להיות סגור.

אמנון כהן: עם זאת, ההתפתחות הטכנולוגית היא מאוד מאוד מהירה, וישנן גם חברות שרוצות להרוויח כסף.

אמנון כהן: השאלה היא, איך אנחנו מצד אחד דואגים לכך שנפשם של הילדים לא תיפגע, ומצד שני שהחברות ירוויחו כסף.

אמנון כהן: לאחרונה פורסמו כמה אירועים ואני רוצה לסקור אותם בפניכם.

אמנון כהן: דווח על כך שילד בן 15 שנים וחצי נשפט לשנה וחצי בגין מעשה מגונה בילדה בת 12 שנים, יחד עם שני חבריו.

אמנון כהן: וכן, דווח גם על שני ילדים בני 14 ו-15 שאנסו באכזריות במשך קרוב לשנה ילדה בת 13 שנים וחצי.

אריה לבקוביץ: איך הקטעים מהעיתונות שאתה קורא קשורים לשיחות ארוטיות בסלולר?

אמנון כהן: אני אומר שהנושא הזה שקשור לטלפון הסלולרי הוא מאוד מאוד פרוץ.

אריה לבקוביץ: איך ההרשעה של ילד בן 15 במעשים מגונים בילדה בת 15, קשור לשיחות הסלולריות?

אמנון כהן: ישנן השפעות על הילדים ועל הנוער שמסתכלים.

אריה לבקוביץ: האם יש הוכחה שהוא גלש בסלולר וכתוצאה מזה זה השפיע עליו?

גילה פינקלשטיין: חופש הביטוי לעומת בריאות נפשם של הילדים בהשחתה שלו ובהשפעה שלו לגבי העתיד הוא יותר חשוב.

אריה לבקוביץ: מה הקשר לחופש הביטוי?

אריה לבקוביץ: יש הבדל בין פטרנליזם של המדינה לחופש הביטוי בהרבה דברים.

גילה פינקלשטיין: יש חופש הביטוי ויש הפקרות הביטוי, וזה הפקרות.

אריה לבקוביץ: אני מנסה למצוא את הקשר בין הקטעים שהיושב ראש הקריא לבין השיחות בסלולר.

גילה פינקלשטיין: מייד תמצא.

גילה פינקלשטיין: כשאני אהיה בזכות דיבור אני אסביר לך את הקשר.

אמנון כהן: אתה תקבל הסברים על כל נושא.

אריה לבקוביץ: רק תנסי לא להתנהג אליי כמו אל התלמידים בכיתה כי אני קצת מעבר לזה.

אריה לבקוביץ: תשאירי את זה לבית הספר לא לכנסת.

אריה לבקוביץ: בואי נהיה עניינים.

אמנון כהן: אנחנו נשמע איך משרד התקשורת אוכף את התקנות שהשר התקין בזמנו.

אמנון כהן: אנחנו החלטנו לקדם את החקיקה ברגע שאנחנו רואים שהדברים לא באים לידי ביצוע, או כשאנחנו רואים שהתקנות שישנן הן לא מספיק טובות, או כשאין אכיפה מספקת.

אמנון כהן: על-פי מידע שיש לנו משרד התקשורת תיקן את הרשיונות, אבל יכול להיות שאין לו מספיק כלים לאכיפה.

אמנון כהן: לכן, אנחנו יושבים כאן בבית המחוקקים ומנסים להסדיר את זה אולי באמצעות הצעת החוק.

אמנון כהן: באמצעות הצעת החוק נוכל לתת לכם כלים נאותים לאכיפה.

אמנון כהן: אני מציע שחברת הכנסת גילה פינקלשטיין מציעת החוק, תציג לנו את הצעת החוק.

אמנון כהן: אחר כך נשמע את נציגי משרד התקשורת שיסבירו לנו היכן עומד נושא התקנות, מה תוקן, מה נאכף, ומהם הקשיים שאותם אנחנו רוצים להסדיר בחקיקה.

דוד טל: כדאי לשמוע גם מה טעון תיקון.

אמנון כהן: כן.

גילה פינקלשטיין: אנחנו התחלנו לטפל בנושא הזה לפני שנה, שנה וחצי כשכל הנושא הזה היה בכלל פרוץ.

גילה פינקלשטיין: ילד היה יכול להתקשר מכל מקום שהוא רוצה ולקבל את השיחות האלה.

גילה פינקלשטיין: הוא יכל לעשות את זה גם כשהוריו לא בבית.

גילה פינקלשטיין: לאחר שיושב ראש הוועדה הקודם חבר הכנסת שלום שמחון ואני העלאנו את הנושא בכנסת וקיימנו כנסים והעלאנו את המודעות, אני יזמתי הצעת חוק בנושא חסימת שיחות ארוטיות כפי שקיים חוק כזה בארצות הברית.

גילה פינקלשטיין: אדם שרוצה לשמוע שיחה ארוטיות מתקשר למשרד התקשורת ופותחים לו את השירות הזה.

גילה פינקלשטיין: הצעת החוק עברה בקריאת טרומית ומספר רב של חברי כנסת תמכו בה.

גילה פינקלשטיין: הופעל אז לחץ של החברות הסלולריות.

גילה פינקלשטיין: היו מספר ישיבות עם נציגי החברות הסלולריות והן אמרו שאין צורך בחוק לשם תיקון הנושא, ושיש לתת להם אפשרות אחרת לטפל בנושא, בדרך של תקנות.

גילה פינקלשטיין: השר אולמרט אמר: כן, בואו נתקן.

אמנון כהן: אני הבנתי שדובר על תיקון הרשיון.

גילה פינקלשטיין: כן, בלי חוק.

גילה פינקלשטיין: עשינו ניסיון ואז אמרו לי: תמתיני ותראי שהמצב יהיה יותר טוב.

גילה פינקלשטיין: נכון, המצב השתפר.

גילה פינקלשטיין: המצב היום לא פרוץ כפי שהוא היה בעבר.

גילה פינקלשטיין: יחד עם זאת, קיימות בעיות.

גילה פינקלשטיין: אני פותחת היום את עיתון "ידיעות אחרונות" ואני רואה מספרי טלפון של היכרויות שניתן להתקשר אליהם.

גילה פינקלשטיין: חלק מהמספרים האלה הוא בסדר, אבל חלק מהם הוא לא בסדר והכול פרוץ.

גילה פינקלשטיין: ילד יכול להתקשר למספר הזה שמקשר אותו לצ'טים של הכרויות.

גילה פינקלשטיין: ילדה בת 13 מדברת עם גבר בן 50, ואחר כך מסתבר שהוא חולה מין, פדופיל.

גילה פינקלשטיין: לא חסרים מקרים כאלו.

גילה פינקלשטיין: אני דיברתי עכשיו עם שני פסיכיאטרים שהשתתפו בישיבות של ועדת הכלכלה, ושאלתי אותם האם המצב השתפר.

גילה פינקלשטיין: הם אמרו שהמצב לא השתפר.

גילה פינקלשטיין: כיום יש את טלפון הדור השלישי שדרכו אתה יכול להגיע לאינטרנט ושם שוב יש פורנוגרפיה ותמונות עירום.

גילה פינקלשטיין: זה לא רק שיחות אלא גם תמונות, כך שהמצב הוא עוד יותר גרוע.

גילה פינקלשטיין: הטלפון מהדור השלישי פרוץ.

גילה פינקלשטיין: אתמול אמר לי הפסיכיאטר אילן רבינוביץ שחבל שלא הזמנתי אותו לדיון.

גילה פינקלשטיין: הוא סיפר שאתמול הגיעו שלושה בחורים בני 17 מכורים לשיחות של היכרויות.

גילה פינקלשטיין: כואב לשמוע שהדברים האלה מביאים בני נוער בני 16-17 להפרעות כפייתיות, לעיסוק מופרז במין, לאוננות.

גילה פינקלשטיין: הוא סיפר לי על כל הבעיות שיש לנוער שנפגע משיחות ההיכרויות האלה ומטלפון דור שלישי עם אינטרנט.

גילה פינקלשטיין: האינטרנט פרוץ לחלוטין, ועכשיו צריך לטפל בנושא הזה ולחסום את האינטרנט כך שרק מי שירצה יפתחו לו את האינטרנט.

גילה פינקלשטיין: הבעיה כרגע היא באינטרנט במכשירים.

גילה פינקלשטיין: יש ילדים שכתוצאה מזה יש להם הפרעות אישיות קשות, אפילו מחשבות אובדניות.

אריה לבקוביץ: האם אינטרנט במחשב זה לא בעיה?

גילה פינקלשטיין: מדוע בארצות הברית יש חוק כזה וזה חסום?

גילה פינקלשטיין: האם אנחנו לא מדינה נאורה שדואגת לבני הנוער שלה?

אריה לבקוביץ: אין דבר כזה בארצות הברית.

אליעזר זנדברג: אין חוק כזה.

גילה פינקלשטיין: מרכז המחקר והמידע נתן לי את החוק ויש לי אותו פה.

אריה לבקוביץ: נשמח לשמוע על החוק ובאיזה מדינה הוא מיושם.

גילה פינקלשטיין: בארצות הברית יש חסימה ויש חוק, ומי שעובר עליו עבר עבירה פלילית.

גילה פינקלשטיין: אני אעביר לך עוד דקה את החוק.

גילה פינקלשטיין: מאחר ויש פרצות אני רוצה לתקן אותם.

גילה פינקלשטיין: הצעת החוק אומרת שיהיה מנוי של בגיר בכתב, תהיה קידומת חיוג, תהיה הקצאת מספר שירות ספציפי, ויהיה קוד גישה.

גילה פינקלשטיין: תהיה גם חובת רישום מוקדם, יהיה זיהוי קוד גישה בכל גישה לשירות, יהיה חיוב כספי לכול גישה.

גילה פינקלשטיין: ביטול השירות פעם אחת לא עולה כסף.

גילה פינקלשטיין: כלומר, כל ביטול שירות לא יעלה כסף, וזאת כדי שאנשים לא יחששו שביטול עולה להם כסף אני רוצה להגביל את זה כדי שילדים לא ייפגעו.

גילה פינקלשטיין: בגיר שירצה להשתמש בשירות הזה, השירות פתוח עבורו.

גילה פינקלשטיין: בגיר הוא אחראי למעשיו.

גילה פינקלשטיין: הצעת החוק עברה בקריאה טרומית, וזה אומר שיש חברי כנסת שמצב הנוער חשוב להם והם חושבים שיש לשמור על נפשם של בני הנוער ושההתפתחות שלהם תהיה תקינה ובריאה.

גילה פינקלשטיין: אנחנו דואגים שבני הנוער לא יחשפו לזה.

גילה פינקלשטיין: יש לי כאן חוות דעת של פסיכיאטרים בנושא.

גילה פינקלשטיין: אנחנו חושבים שתהיה תמיכת גדולה של חברי כנסת בנושא.

גילה פינקלשטיין: אנחנו השגנו מודעות רבה לנושא בקרב הציבור, ובאמת היתה התקדמות ויש שיפור.

גילה פינקלשטיין: אבל, הנושא בכל זאת עדיין פרוץ בעקבות התפתחות האינטרנט.

גילה פינקלשטיין: כמעט בכל בית יש היום אינטרנט, וכשההורים לא בבית הילדים נחשפים לתכנים האלה.

גילה פינקלשטיין: נוצרות כאן כמה בעיות: בעיות נפשיות, פגיעה בנפש, התפתחות של סטיות, בעיות כלכליות שנוצרות כאשר ההורים מקבלים חשבונות גבוהים לתשלום.

גילה פינקלשטיין: אנחנו מגיעים לגניבות של כרטיסי חיוב כי הנערים האלה הגיעו לחובות והם רוצים שההורים לא ידעו מהחובות.

גילה פינקלשטיין: לכן, אני חושבת שחברי כנסת רבים יתמכו בחוק הזה שמגביל את הנושא הזה.

גילה פינקלשטיין: מרכז המחקר והמידע של הכנסת בדק עבורי מה נעשה בארצות אחרות, ויש חוקים כאלה ויש הגבלה.

אמנון כהן: נציגי משרד התקשורת, דובר שיהיה תיקון ברשיונות ושיהיה שימוע.

אמנון כהן: אני הבנתי שאתם עשיתם את כל המהלך, אבל כנראה שהטכנולוגיה מתפתחת בקצב יותר מהיר מאיתנו ובעזרת הטכנולוגיה ניתן למצוא פרצות שבהן ניתן לעשות שימוש כזה.

אמנון כהן: לכן, צריך למצוא נוסחה לפתרון הבעיה.

אריה לבקוביץ: זה פשוט להכניס את הילדים לחדר מבודד ולהוציא אותם בגיל 20.

אמנון כהן: קראתי את הפרוטוקול ואת זה אמרת גם בדיון הקודם.

אריה לבקוביץ: אין מה לעשות.

יצחק וקנין: חבר הכנסת ליבוביץ, אנחנו צריכים להסתכל מה קורה בחברה, ולראות לאן אתם מובילים את העם ואת החברה הישראלית.

יצחק וקנין: ראינו לאן הגיע החינוך היום?

יצחק וקנין: הכול מותר, הכול מותר, ולצערנו אנחנו מוציאים את עצמנו במצב לא טוב.

גילה פינקלשטיין: יש הרס שיטתי של הנוער.

חיים גרון: אני רוצה לומר שלפחות בשנים האחרונות יש מודעות בקרב כל שרי התקשורת לעניין הזה של הגנה על קטינים, וכולם נרתמו לעניין הזה והנחו את המשרד לעשות מה שניתן בגבולות החוק ובגבולות הסמכויות שיש לשר תקשורת, על מנת למנוע את התופעה הזאת.

חיים גרון: לא מדובר על מניעת השיחות הארוטיות בכלל, משום שמשרד התקשורת לא חושב שזה מתפקידו ומסמכותו.

חיים גרון: הוא לא הצנזור במדינת ישראל.

חיים גרון: אבל, בהחלט למנוע את הנגישות של קטינים לשיחות האלה.

חיים גרון: את הדבר הזה עושים על-ידי תיקונים ברשיונות, ויש לשר סמכויות.

חיים גרון: ואכן, בוצעו עד היום שני סבבים של תיקונים ברשיונות.

חיים גרון: צריך להבין שיש כאן קצת לפעמים מלחמה של חתול ועכבר.

חיים גרון: כשאתה סוגר את החלון אז השיחות הארוטיות מוצאות את דרכן דרך הדלת, וכשאתה סוגר את הדלת הן באות מהמרתף.

חיים גרון: זה תהליך, זה לא זבנג וגמרנו.

חיים גרון: אין איזשהו פתרון של זבנג וגמרנו לתופעה הזאת כי מעורב בזה כסף גדול.

חיים גרון: גם צרכים מצד אחד, וגם כסף גדול של חברות מצד אחר.

חיים גרון: זה מאבק מתמשך בעניין הזה.

חיים גרון: כאשר מוצאים פרצות סוגרים אותן.

חיים גרון: חלק גדול מהנושאים שהוזכרו כאן באו על תיקונם בתיקון שהיה לפני מספר חודשים.

חיים גרון: גם נושא של מסרים של וידיאו, של תמונות דור שלישי, מצוי היום בתוך התיקון של הרשיונות.

חיים גרון: מעבר לזה, יש לנו מחשבה שההתמקדות בנושא הארוטי פר-סה היא לא מספיקה, כי יש לא מעט שירותים שאנחנו קוראים להם עולם השירותים למבוגרים.

חיים גרון: לא בטוח שגם צ'ט שאיננו למטרות ארוטיות בין קטינה לבין אדם מבוגר, כמו שהזכירה חברת הכנסת פינקלשטיין, הוא צ'ט שצריך לתת אותו באופן בלתי מופרע גם אם הוא תמים או גם אם הוא מתחיל כתמים.

חיים גרון: לכן אנחנו סברנו שבלי קשר לשאלה הארוטית, צריך להרחיב את מסגרת התיקון ברשיון באופן שעולם התוכן למבוגרים או השירותים למבוגרים כמו הימורים חוקיים או לא חוקיים שיהיו מחר, או כל מיני שירותים שאופיים ומטרתם הם אינם מתאימים לקטינים, הם ייכנסו תחת הקידומת המיוחדת של שירותים למבוגרים.

חיים גרון: ברירת המחדל תהיה חסימה והדבר הזה יהיה חסימה, ורק בגיר יוכל לפתוח אותם אחרי זיהוי אמין.

חיים גרון: לפעמים עושים תרגילים בנושא של הזיהוי וכך הלאה, אבל את הפרצות האלה הולכים וסוגרים בצורה שיטתית.

חיים גרון: אני יודע, וגם הוזכר כאן, שבחברות הסלולר בשיחות רגילות בחלק מהמקרים התופעה מאוד ירדה.

חיים גרון: יש גם חברות שלא מספקות את השיחות האלה בכלל.

חיים גרון: התופעה באופן כללי היא במגמת ירידה.

חיים גרון: במקביל, מתפתחות תופעות אחרות.

דוד טל: איזה חברה לא מספקת את זה בכלל?

חיים גרון: למיטב ידיעתי, סלקום לא מספקת בכלל שיחות ארוטיות וזה כהחלטה אסטרטגית של חברה.

גילה פינקלשטיין: חבל שלא כולם כמו סלקום.

גילה פינקלשטיין: לא הכול עניין של רווח כספי.

חיים גרון: בהחלט, אבל זה כבר שיקולים של כל חברה.

דוד טל: מר גרון, אתמול קיבלתי מכתב מסלקום שהודיע לי שבעקבות קריאתי בוועדת הכלכלה להוריד את עמלת ה-SIM, הם הורידו את זה ל-50%.

דוד טל: כנראה שהם הולכים ומתחרים בשוק התקשורת.

חיים גרון: בתקופה האחרונה על מנת להסדיר את נושא השירות למבוגרים, המשרד הוציא שימוע לכול חברות הסלולר והחברות האחרות שמסוגלות לאפשר באמצעות המערכת שלהם את אספקת השירותים האלה.

חיים גרון: השימוע יסתיים כמדומני ב-25 לחודש זה, זאת אומרת המועד שהוקצב לחברות להביא את טענותיהן בפני המשרד לתיקון הזה שהוא בהחלט תיקון שמרחיב ויוצר מסגרת של שירות למבוגרים, בדומה למדינות אחרות בעולם.

חיים גרון: יש עולם של שירותים למבוגרים הוא לא חייב להיות רק שירותים פורנוגרפיים או שירותים ארוטיים.

אמנון כהן: האם אתם מציעים לסגור את השירות ואז לפתוח?

חיים גרון: לסגור את השירות.

חיים גרון: כל העולם של שירותים למבוגרים, תוכן למבוגרים ייסגר כברירת מחדל, ורק בגיר עם זיהוי אמין יוכל לפתוח אותו.

גילה פינקלשטיין: נניח ואני מתקשרת למספר 1919, מה אומרים לי כדי לפתוח?

גילה פינקלשטיין: מהם הקריטריונים שאתם דורשים?

חיים גרון: אנחנו הולכים להסדיר גם את נושא הזיהוי האמין.

חיים גרון: בזיהוי אמין יש כל מיני אפשרויות.

חיים גרון: אפשר לשלוח צילום של תעודת זהות עם הגיל, או שבזמן הרכישה של המכשיר אותו לקוח בגיר קיבל איזשהו קוד לעשיית פעולות פיננסיות.

חיים גרון: נניח, לפתוח או לסגור את המכשיר לחו"ל.

חיים גרון: כלומר, כל מיני פעולות שחברות הסלולר בדרך כלל מאפשרות רק לבגירים לעשות את זה.

חיים גרון: מדובר באיזשהם אמצעים אמינים שיהיה ברור שמי שעשה את הפעולה של הפתיחה או הסגירה זה האדם הבגיר, האבא שקנה את המכשיר ולא הילד.

חיים גרון: זה בהחלט על האג'נדה שלנו.

חיים גרון: השימוע כמו שאמרתי יסתיים בערך תוך שבועיים.

חיים גרון: אנחנו נלמד את התשובות של החברות.

חיים גרון: השאלות הן לא תמיד פשוטות.

חיים גרון: עולה למשל השאלה, איפה בדיוק לשים את הגבול בין שיחת טלפון לתוכנית רדיו פופולרית שגם קטינים משתתפים בה?

חיים גרון: למעשה, זה סוג של צ'ט.

חיים גרון: כמו כן, איפה לאבחן בין צ'טים שהם לא מהסוג הזה?

חיים גרון: השאלות הן לא פשוטות, אבל עם מאמץ בהחלט ניתן למצוא פתרונות מתאימים ולסגור גם את הפרצות האלה, וגם להתייחס פעם אחת לעולם התוכן למבוגרים כמשהו שהוא חסום בפני קטינים במובן הרחב.

אמנון כהן: האם זה בא כתקנות או בתיקון לרשיון?

חיים גרון: זה ברשיון.

חיים גרון: צריך להבין שמבחינת חקיקת התקשורת אין שום הבדל בין חוק, תקנה או רשיון.

חיים גרון: מספיק שיש הוראה ברשיון והיא איננה מופעלת על-ידי החברות, אז הן חשופות לחילוט ערבויות, לעיצומים כספיים, אפילו להגבלת הרשיון, להתליית הרשיון.

חיים גרון: בתיאוריה אפילו לביטול הרשיון.

דוד טל: אבל, אם זה בחוק אז זו עבירה פלילית.

חיים גרון: נכון שזו עבירה פלילית, אבל יש לא מעט עבירות פליליות בישראל שאינן נאכפות על ידי המשטרה.

חיים גרון: אם מישהו חושב שבזמנים אלה משטרת ישראל תוכל למצוא את המשאבים ואת סדרי העדיפויות מול הטרור, מול התנתקות, מול דברים אחרים, הוא אולי טועה.

אריה לבקוביץ: גם בימים רגילים היא לא כל כך מצליחה לעשות את זה.

חיים גרון: כן, גם מול פשיעה פלילית חמורה, רצח ואונס וכיוצא בדברים האלה, אם מישהו חושב שהמשטרה תמצא את סדר העדיפות הנכון לרדוף אחרי איזשהו ספק של שיחות ארוטיות, אני חושש שלא זוהי התשובה.

חיים גרון: אני חושב שדווקא הכלים האדמיניסטרטיביים שיש למשרד שהם העיצומים הכספיים וחילוט הערבויות הם יותר אפקטיביים.

אמנון כהן: מהו סכום העיצומים?

חיים גרון: העיצומים הם בסכום של 332,000 שקל על כל הפרה, וכל הפרה מתמשכת זה אחוזים על הסכום הזה שהולכים ומתווספים.

חיים גרון: כלומר, הסכומים הם בהחלט משמעותיים.

אמנון כהן: האם מערכת האכיפה שלכם היא יעילה?

אמנון כהן: האם יש לכם מספיק כוח אדם?

חיים גרון: אף פעם אין מספיק כוח אדם במשרד ממשלתי, וזה בהגדרה.

חיים גרון: אנחנו בעולם של קיצוצים, בעולם של לחצים כאלו ואחרים מצד משרד האוצר לקצץ בכוח האדם, ישנם קיצוצי רוחב שפוגעים בכל המשרד.

חיים גרון: אנחנו משרד קטן במיוחד עם תקציב קטן במיוחד.

אמנון כהן: איך מתבצעת הבקרה על החברות?

חיים גרון: אני אומר רק עוד משפט ולאחר מכן אני אעביר את רשות הדיבור למאיר בן בסט שהוא מטעם אגף הפיקוח והאכיפה של המשרד והוא יוכל להרחיב בנושא האכיפה.

חיים גרון: אני רוצה גם להזכיר שבאנגליה למשל פורסם בהסכמה של ששת חברות הסלולר הגדולות Cod of Practice שזה הסדרה עצמית.

חיים גרון: חברות הסלולר התחייבו בקוד שקיבל את ברכתו של הרגולטור הבריטי "אוף קום", כשהמטרה היא למנוע נגישות של קטינים לשירותים ארוטיים בדור השלישי שכפי שחברת הכנסת פינקלשטיין הזכירה זה לא רק שיחות זה גם תמונות וזה גם וידיאו קליפים, ואפשר אפילו להעביר סרטים שלמים.

חיים גרון: מתגלגלת הצעה מטעם חברות הסלולר בארץ לאמץ סוג של קוד כזה.

חיים גרון: אני יודע שמר אריה שניצר היה מהיוזמים של העניין הזה.

חיים גרון: הובאה למשרד טיוטת הצעה של חברות הסלולר כיצד להסדיר את זה.

חיים גרון: גם העניין הזה ייבחן.

חיים גרון: המודל הוא בעיקרו מודל דומה של הכול חסום, ובגיר עם זיהוי אמין סביר יכול לפתוח אותו.

גילה פינקלשטיין: מתי זה יתחיל לפעול?

חיים גרון: בתקופה הקרובה.

חיים גרון: מסמך ההסדרה העצמית כפי שהם קראו לו, הגיע ממש בימים אלה.

חיים גרון: אנחנו חושבים שאפשר לתת לעניין הזה צ'אנס, ולראות האם החברות בארץ יוכלו להרים את הכפפה הזאת ולמנוע בעצמן את הגישה של קטינים לשיחות ארוטיות, זאת מתוך הבנה שכך או אחרת מדינת ישראל לא תרשה שקטינים יוכלו לגשת לשיחות באופן בלתי מופרע.

חיים גרון: אנחנו מאבחנים אבחנה ברורה בין אינטרנט במחשב הביתי לבין אינטרנט שניתן להגיע אליו ממכשיר סלולרי דור שליש או מדור שניים וחצי, מפני שניתן יותר למפקח על המחשב הביתי, ההורים גם יכולים לפקח עליו.

חיים גרון: לפני כשנה בעקבות יוזמה שבאה מחברי הכנסת נדרשו כל ספקיות האינטרנט במדינת ישראל להפיץ עלונים כתובים ומודפסים לכל המנויים שלהם, וזה למעלה ממיליון מנויים, על הסכנות שיש באינטרנט ועל העובדה שבאינטרנט יש תכנים שאינם מתאימים לקטינים, ודרכי ההתגוננות בפני הקטינים האלה, כולל להציע להם שירותים.

חיים גרון: אני יודע שלפחות חמשת חברות האינטרנט הגדולות בישראל מציעות בתשלום לא גדול של סדר גודל של 10-12 שקלים שירות של חסימה או סינון.

חיים גרון: מי שרשום לשירות הזה מסננים עבורו אתרים פורנוגרפיים, אתרים של נאצים, אתרים של אלימות, אתרים של הסתה, וכל מיני אתרים שאינם מתאימים לקטינים.

חיים גרון: במרחב האינטרנט נקבע לאחרונה קידומת .

חיים גרון: XXX כקידומת שתייחד את האתרים הפורנוגרפיים.

חיים גרון: זהו מהלך עולמי לא ישראלי.

חיים גרון: אבל, אם המהלך העולמי יצליח יהיה הרבה יותר קל למנוע נגישות על ידי חברות האינטרנט גם לאתרים האלה.

אמנון כהן: האם אתה יכול לשער היכן עומד המהלך העולמי מבחינת לוח זמנים?

חיים גרון: עולם האינטרנט הוא עולם שאין לו איזשהי בקרה מרכזית ואין החלטת מנהל שיגרום לדברים לקרות מהר.

חיים גרון: להערכתי, זה עניין של בין מספר חודשים לשנה שנתיים עד שהמהלך יתפוס תאוצה, כי התופעה הזאת והחסרונות שלה הם עולמיים.

אמנון כהן: מה קורה עם היוזמה של החברות?

חיים גרון: זה נושא שניתן לעשות ממש בשבועות הקרובים.

חיים גרון: הם ביקשו גם להיפגש עם שרת התקשורת ולהציג בפניה את המודל.

חיים גרון: אני מניח שיתחיל איזשהו דו שיח עם החברות בנושא הזה.

חיים גרון: אם בסופו של דבר הפתרון שהם יציעו יהיה מספיק טוב ומספיק מקובל על משרד התקשורת, אז יכול להיות שאפשר יהיה לאמץ אותו.

אמנון כהן: אם המהלך הזה אכן יצא לפועל לא תצטרך לעשות הרבה פיקוח.

חיים גרון: צריך יהיה לפקח על המפקח.

גילה פינקלשטיין: הנושא הזה מאוד חשוב לשרת התקשורת.

גילה פינקלשטיין: היא היתה פעם מורה ומצבו של הנוער חשוב גם לה.

גילה פינקלשטיין: יש קנסות מאוד גבוהים כשאין חסימה והכול הפקר.

גילה פינקלשטיין: אני ניסיתי להתקשר למספר טלפון שהתפרסם בעיתון.

חיים גרון: לגבי האינטרנט מהמכשיר הסלולרי אני רוצה לומר שיכול להיות שבמסגרת קוד ההתנהגות גם הדבר הזה יוכל לבוא על פתרונו, מפני שהיכולת להפעיל שירותי סינון קיימת גם אם אתה גולש באינטרנט סלולרי, וגם אם אתה גולש באינטרנט בבית.

חיים גרון: השאלה היא רק מהי ברירת המחדל.

חיים גרון: יכול להיות שברירת המחדל שהיתה מתאימה ונכונה לאינטרנט הביתי מהמחשב, צריכה להיות שונה באינטרנט הסלולרי שיש לכל ילד בבית ואין פיקוח של ההורים על זה.

חיים גרון: זה בסך הכול קביעה של ברירת מחדל, הדברים האלה ניתנים.

חיים גרון: לא צריך לחשוב שתהיה חסימה או סינון של מאה אחוזים של המקרים כי אלו מערכות אוטומטיות שגם לומדות תוך כדי הזמן.

חיים גרון: אבל, הן בהחלט מסננות את רוב רובן של השירותים.

חיים גרון: אני יודע שהרבה אנשים רכשו את השירותים האלה והם מרוצים מהם.

חיים גרון: דובר גם על שירותי פרסום שקוראים לצריכה של שירותים ארוטיים.

חיים גרון: לפעמים אנחנו מקבלים הודעות אס-אמ-אס שמזמינות אותנו להתקשר למספרים ארוטיים.

חיים גרון: אנחנו מקווים שהדבר הזה יבוא על פתרונו בהצעת החוק שאני חושב שכבר מונחת על שולחן הכנסת וזוהי הצעת החוק הממשלתית למניעת אספם, ומניעת דואר הזבל.

חיים גרון: הצעת החוק הזאת מסדירה גם את העניין הזה מפני שזה הזמנה לצרוך שירות, והזמנה לצרוך שירות כבר אי אפשר לשלוח.

חיים גרון: אני חושב שבסך הכול המשרד יזם מהלך רחב, מקיף, שפותר איפה שניתן לפתור בחוק בחוק, איפה שניתן לפתור ברשיון אז ברשיון.

חיים גרון: צריך לתת לעניין הזה עוד קצת, ואני חושב שאנחנו נהיה במצב הרבה יותר טוב מכפי שאנחנו היום, כאשר היום אנחנו במצב טוב יותר מהמצב שבו היינו לפני חצי שנה ושנה.

אמנון כהן: אני מבקש לשמוע מה קורה בנושא הפיקוח.

מאיר בן בסט: מספרי הטלפון הסלולריים בקידומת רגילה מתפרסמים בדרך כלל בעיתונות.

מאיר בן בסט: בין 90% ל-95% מהמספרים הם מספרים של פרטנר, ושאר האחוזים מתחלקים בין פלאפון ומירס.

מאיר בן בסט: אופי השירותים המסופק הוא בדרך כלל של צ'טים והכרויות.

מאיר בן בסט: פעם החומר המסופק במספרים האלה היה הרבה יותר קשה, זה היה חומר פורנוגרפי בוטה.

מאיר בן בסט: כמובן שהרמה פה ירדה.

מאיר בן בסט: אבל, עדיין אנו חושבים שיש מקום לסתום גם את הפרצה הזאת.

מאיר בן בסט: אנחנו מידי פעם דוגמים את מספרי הטלפון האלה ומנהלים שיחות.

מאיר בן בסט: קשה מאוד היום למצוא חומר קשה בשיחות האלה.

מאיר בן בסט: בשיחות שאני עצמי ניהלתי, חלק מהבנות אמרו לי שאם אני רוצה לדבר פורנו אז יש קידומת 1919, ואם אני אחייג לשם אני אקבל מה שאני רוצה.

מאיר בן בסט: הן בפירוש לא מסכימות לשתף פעולה.

מאיר בן בסט: אבל, עדיין הקטע של הכרויות בצ'טים קיימים, ויש בעיה של שיחות לא ראויות שעלולות להתקיים בין קטינות לבגירים או קטינים לבגירות.

מאיר בן בסט: אני מקווה שכשה

מאיר בן בסט: תיקון לרשיון בנושא שירות למבוגרים ייכנס, אז גם הפרצה הזאת תיסתם, ולא יישארו מספרי טלפון להתקשר אליהם.

מאיר בן בסט: למעשה, אז לא נצטרך פיקוח כי הכול יהיה בקידומת 1919 שתהיה חסומה בברירת מחדל לכולם.

קרן שיינמן: כאמור, תיקון של משרד התקשורת לרשיון שלנו קבע שכל השירותים הארוטיים יינתנו תחת קוד גישה מיוחד של 19191 שייפתח אליו רק מי שזוהה כבגיר.

קרן שיינמן: לכן, אין היום אפשרות לבצע שיחה ולקבל שירות ארוטי אם לא זוהית כבגיר ואם לא הגעת דרך 1919.

קרן שיינמן: כלומר, כמו שמר בן בסט אמר בצ'טים שלנו ובשירותים האחרים שלנו בשירותי ההיכרויות יושב מנחה והוא מסנן כל מי שמחיל לדבר ארוטי.

קרן שיינמן: הם פשוט מנתקים אותו מהשיחה והם לא נותנים לו להמשיך את השיחה.

קרן שיינמן: אני רואה שיש פה ספקים והם אולי יוכלו להוסיף על העניין הזה.

קרן שיינמן: הושבת מנחה פעיל שישב כל חדר הכרות או בכל חדר צ'ט עולה הרבה כסף.

קרן שיינמן: הם עושים את הסינון.

אמנון כהן: איך הם יודעים לאבחן בין בגיר ללא בגיר?

גילה פינקלשטיין: הבעיה שלנו היא לא הקידומת 1919 משום שזה עובד טוב.

גילה פינקלשטיין: העיתון מלא במספרי טלפון להיכרויות וכאן הבעיה.

קרן שיינמן: נכון, וההיכרויות מסוננות כל הזמן.

קרן שיינמן: מצידי, מה שהוא ארוטי יהיה ארוטי.

קרן שיינמן: ידברו שם על ארוטי בשלישייה, ברביעייה או בחמישייה.

קרן שיינמן: זה אדם שביקש להיפתח לשירותים ארוטיים.

גילה פינקלשטיין: אבל, ילד בן 16 מתקשר למספרים מהעיתון.

קרן שיינמן: הוא לא יכול להגיע לשם.

קרן שיינמן: אם הורה שהוא בגיר החליט לפתוח את הילדים שלו לשירותים ארוטיים, אז אין בעיה.

קרן שיינמן: אבל במצב רגיל הילדים לא פתוחים לשיחות ארוטיות, הם פתוחים רק לעולמות של ההיכרויות ושל הצ'טים ושל הדברים האלה.

קרן שיינמן: ההיכרויות והצ'טים כפי שגם אמר בן בסט שהם 95% ממה שהוא אמר שזה של פרטנר, אין שם חומר ארוטי כי יושב שם מנחה והתכנים שם כל הזמן מנותרים על ידי הספקים של השירותים האלה.

קרן שיינמן: הם לא מרשים שיעלה לשם חומר ארוטי בגלל שאם עולה לשם חומר ארוטי אז אני חוטפת קנס של 330,000 שקל וזה כבד לי.

גילה פינקלשטיין: עדיין קונסים את האנשים וזה סימן שהמצב עדיין לא בסדר.

קרן שיינמן: לא קנסו.

קרן שיינמן: משרד התקשורת יכול לומר.

קרן שיינמן: הוא לא מוצא שם תוכן ארוטי.

קרן שיינמן: היום במספרים האלה אין תוכן ארוטי.

אריה לבקוביץ: מר בן בסט, מתי לאחרונה נתתם קנס לאיזשהי חברה בגלל שאיתרם שימוש חורג?

גילה פינקלשטיין: יש קנסות, אני קוראת על כך מפעם לפעם.

גילה פינקלשטיין: דליה איציק מאוד מקפידה על נושא ההיכרויות שיש בעיתון.

יצחק וקנין: הוא האחראי, הוא זה שצריך להוציא את הקנס, והוא אומר שלא.

חיים גרון: האמת כמו בהרבה מקרים היא באמצע.

חיים גרון: בסך הכול המטרה של משרד התקשורת במהלכים האלה היא לא לגרום לחברות נזק כיס.

חיים גרון: עדיף שאת כספם ישקיעו בשירותי תקשורת וגם ברווחים לבעלי המניות.

חיים גרון: היו מספר מקרים בשנה האחרונה שבהם המשרד התחיל את התהליך שנקרא הטלת עיצום כספי.

חיים גרון: זה סוג של קנס אזרחי.

חיים גרון: מודיעים לבעל הרשיון שמנכ"ל משרד התקשורת עומד להטיל עליו קנס של 332,000 על מקרה או מכפלות כאשר זה על כמה מקרים, הוא מקבל את תגובתו, ואז יש לו שיקול דעת האם בסופו של יום להטיל את הקנס או לא.

חיים גרון: גם על זה יש אפשרות לערער לבית המשפט השלום.

חיים גרון: כאשר החרב היתה מונחת על צווארן של החברות בנושא של הקנסות הן התיישרו, והתופעה ירדה בשיעורים דרסטיים.

חיים גרון: לכן, האיום עשה את פעולתו.

חיים גרון: אומרים שהרבה פעמים שכדור בקנה הוא יותר מפחיד מהכדור שכבר נורה.

אמנון כהן: תשאיר אותו קבוע שם.

חיים גרון: הוא קבוע שם.

חיים גרון: האופציה האדמיניסטרטיבית להטיל עיצומים כספיים ולחלט ערבויות קיימת כל הזמן.

חיים גרון: השימוש המושכל בה בכמה מקרים גרם לאותן חברות שהיה נראה שהן הפרו, להתיישר ולהפסיק את ההפרות, לפחות את ההפרות הבוטות.

חיים גרון: פה ושם בשוליים יכול להיות שמישהו ייתפס.

אליעזר זנדברג: אני חושב שטוב ששמענו קודם כל את העובדות.

אליעזר זנדברג: המציאות היא לא מתאימה לחוק, אז או שנשנה את המציאות או שנתקן את החוק.

אליעזר זנדברג: חברת הכנסת פינקלשטיין עם כול הכבוד לאנשי הוראה ולמורים, אני חושב שאנחנו כחברי כנסת נוטים לעשות הגזמה בחקיקות.

אליעזר זנדברג: יש דברים שאפשר לסדר אותם באמצעות משרדים, באמצעות רשיונות ובאמצעות הליכים אחרים, לא כל דבר צריך לכתוב בחוק.

אליעזר זנדברג: נניח שאנחנו נקבע שהנורמה היא תיקון של חוק.

אליעזר זנדברג: אבל אני אומר לך בוודאות שאת לא תצליחי לעצור את הטכנולוגיה ואת הקדמה ואת מי שרוצה להגיע.

אליעזר זנדברג: כאשר תרצי לבוא עם הרעיון הבא את תצטרכי להעביר אותו עוד פעם בארבע קריאות בכנסת.

אליעזר זנדברג: כהצעת סיכום אני מציע לתת לאנשים פה לנהל את הדברים וגם לתת זמן.

אליעזר זנדברג: לי זה נשמע סביר בהחלט.

אליעזר זנדברג: לא כל דבר צריך להיות בדרך שבה אנחנו כמדינה, כמחוקקים או כמורים אומרים לאחרים כיצד לנהוג.

אליעזר זנדברג: יש גם איזשהי אחריות על ההורים לחנך את הילדים שלהם להבין מה הם עושים, ואיזה חופש בחירה הוא רוצה לתת לו או לא, ואנחנו כחברי כנסת צריכים להבליט אותה גם כאן וגם במקומות אחרים.

אליעזר זנדברג: הנקודה הזאת היא אולי לא רלוונטית לדיון כאן, וההצעה שלי היא שאנחנו נדחה את המשך הדיון כאן עד שאנחנו נראה בעוד שלושה-שישה חודשים האם המצב הדרדר כפי החשש שישנו, או שהוא השתפר כמו שנראה לי מהמציאות בשטח.

אמנון כהן: אני רוצה לחזק את חברת הכנסת גילה פינקלשטיין ולברך אותה משום שהיא כיוונה לדעת גדולים.

אמנון כהן: הצעת החוק הוכנה בשנת 2003 והיא עבר קריאה טרומית.

אמנון כהן: חבר הכנסת זנדברג, הדברים זזו רק בגלל שהצעת החוק היתה מונחת כאן והרשיון תוקן.

אמנון כהן: חברת הכנסת פינקלשטיין עשתה פה עבודה מצוינת עם הצעת החוק הזאת.

אמנון כהן: הצעת החוק הזאת יכולה להוות כדור בקנה, ואפשר תמיד לקדם אותה.

אמנון כהן: החברות יכולות תמיד לומר שהן לא רוצות לעשות את הדבר הזה בחוק אלא באמצעות תיקון ברשיון.

אמנון כהן: אנחנו עומדים כאן על המשמר, ואנחנו נחליט מתי נקדם את הצעת החוק ומתי לא.

דוד טל: הפעם, לשם שינוי, אני רוצה לברך את חברות הסלולר.

דוד טל: מר גרון הזכיר פה את ההצעה להסדרה עצמית שחברות הסלולר הגישו, ואני חושב שזוהי הדרך הנכונה והנאותה לטיפול בעניין.

דוד טל: נכון שחברות סלולר כמו כל חברה אחרת, יבואו עם רעיונות לתיקונים משלהן כדי שאנחנו לא נצטרך להתערב בחקיקה.

דוד טל: ברוב המקרים ההתערבות בחקיקה היא התערבות גסה, משום שפעמים רבות הנושא עולה כבר על גדותיו וגולש.

דוד טל: אני חושב שהדרך בה חברות הסלולר מצאו לעשות את זה היא נכונה.

דוד טל: אני סומך על מר גרון ועל חבריו שהם יבדקו את ההצעה של חברות הסלולר שהוגשה להם, ושהם יתקנו את הטעון תיקון.

אמנון כהן: ומה אם זה לא יהיה?

דוד טל: אם לא תהיה לנו ברירה, אנחנו תמיד יכולים לפנות לחקיקה, דבר שאנחנו מאוד לא רוצים.

דוד טל: אבל, אני מניח שהתבונה והשכל בקרב חברות הסלולר יגברו בסופו של דבר.

דוד טל: הן מבינות היום יותר מכול שהן צריכות להביא לבעלי המניות בסוף השנה כסף.

דוד טל: הן יכולות להבין את זה כך בצורה טובה וחיובית, או בחקיקה שתוריד להם הרבה מאוד את הרווחים.

גילה פינקלשטיין: מדוע לסלקום לא היו שיקולים רווחיים כלכליים?

גילה פינקלשטיין: אין להם את השיחות הארוטיות, אין להם תמונות פורנוגרפיות.

גילה פינקלשטיין: הם חשבו על בריאות הנפש של הילד ועל התפתחות הנפש של הילד.

אריה לבקוביץ: למען הסר ספק, נפשו וחינוכו של בני לא חשובים לי פחות מלחברת הכנסת פינקלשטיין.

יצחק וקנין: חבר הכנסת ליבוביץ, למה אתה תמיד צריך להיות הפוך על הפוך?

גילה פינקלשטיין: חבר הכנסת ליבוביץ, יש לי פה דוחות של פסיכיאטריים, אחד מהם יושב בתל השומר.

גילה פינקלשטיין: אחד מהפסיכיאטרים הוא פנחס דנון.

גילה פינקלשטיין: הוא היה פה והוא דיבר שעה שלמה.

גילה פינקלשטיין: האם אתה שמעת אותו?

אריה לבקוביץ: שמעתי אותו, הייתי בדיונים הקודמים של ועדת הכלכלה.

אריה לבקוביץ: אני יכול להביא עשרה אחרים שיגידו הפוך.

יצחק וקנין: תאמין לי שאתה הראשון שצריך לברך על הדבר הזה.

אריה לבקוביץ: אם היית נותן לי להמשיך את המשפט היית שומע מה יש לי להגיד.

יצחק וקנין: אני ואתה קראנו לפני שבועיים כתבה בעיתון בוועדה לביקורת המדינה, וראינו בדיוק מה קורה בבתי הספר, ולאיזה רמה אנחנו יורדים.

אריה לבקוביץ: אין לי ספק שהדרך הזאת של תיקון רשיון ושל הטלת מגבלות עצמאיות על ידי חברות הסלולר עדיפה לפחות מבחינתי מהתערבות חקיקתית שלנו.

אריה לבקוביץ: לכן אני חושב שאנחנו צריכים קודם כל לברך על זה.

אריה לבקוביץ: יכול להיות שיש לי חילוקי דעות, אפילו עם משרד התקשורת, על הדרך שבה זה נעשה, כי אני חשבתי שזה צריך להיעשות בדרך אחרת ולא בדרך שזה נעשה.

אריה לבקוביץ: אבל עצם זה שזה נעשה וזה קיים, זה טוב מאוד.

אריה לבקוביץ: אנחנו שומעים פה גם את הנתונים שאומרים שזה מביא לכך שיש הפחתה רבה גם בתחום התכנים וגם בתחום ההפרות, וזה חשוב.

אריה לבקוביץ: אדוני היושב ראש, כפי שאמרת צריך באמת להחזיק את הצעת החוק בקנה כדי שאם המצב ביום מן הימים ידרדר נוכל להעלות את זה מחדש.

אריה לבקוביץ: רק צריך לזכור דבר אחר, ואני חוזר ואומר את זה לא רק בנושא הזה, לפעמים ההתערבות שלנו בחקיקה גורמת למצבים שאנחנו לא רוצים להגיע אליהם בסופו של דבר.

אריה לבקוביץ: אני חושב שככל שהשוק מסדיר את עצמו, ודאי שוק תחרותי שכזה אז כך יותר טוב.

אריה לבקוביץ: עובדה שיש חברה אחת, חברת סלקום, שבכלל אמרה שהיא לא נכנסת לתחום הזה.

אריה לבקוביץ: התחום הוא תחרותי, ואם אם היא היתה רוצה ואם היא היתה חושבת שזה רווחי לה, אז אני מניח שהיא היתה נכנסת.

אריה לבקוביץ: היא בחרה ללכת לנישות אחרות, ולא להיכנס לתחום הזה.

אריה לבקוביץ: הדבר הראשון זה האחריות של כל אחד ואחד מהצופים בבית, מהאנשים שיושבים פה, על הילדים שלו.

אריה לבקוביץ: אנחנו כמחוקקים לא יכולים לקחת את האחריות על הילדים של כל אחד במדינה.

יצחק וקנין: חבר הכנסת זנדברג, אנחנו כבר עשר שנים ביחד פה.

יצחק וקנין: אתה כבר לא חבר כנסת חדש.

יצחק וקנין: לא פעם חבר כנסת נאלץ להוביל חקיקה מסוימת כי הוא מבין שאין שום דרך אחרת לאלץ את הגורמים בנושא הספציפי שאנחנו מדברים עליו לעשות מעשה.

יצחק וקנין: אני הייתי שותף פה לכל המהלכים בתוך ועדת הכלכלה.

יצחק וקנין: אני קרוב לדברים ואני חושב שצריך לברך על המהלכים שנעשים במשרד התקשורת בתקופה האחרונה בנושא הזה, וצריך לתת את הצ'אנס.

יצחק וקנין: המשרד מוביל את הנושא הזה בצורה טובה מאוד וצריך לתת לו להמשיך להוביל את המהלך הזה.

יצחק וקנין: אני חושב שבכל מקרה אפשר את החקיקה הזאת לשים בצד עד שנראה איך הדברים יתפתחו בתקופה הקרובה.

יצחק וקנין: אני מאמין בכנות של משרד התקשורת, הם מובילים את זה בצורה טובה ואני מברך על כך.

יצחק וקנין: הדברים האלה הם לטובת החברה הישראלית לאור כל מה שאנחנו רואים.

יצחק וקנין: זה לא איזה עניין של ציבור דתי, אלא זה שייך לכל אחד מחברי הכנסת.

יצחק וקנין: ההצבעה הגדולה ביותר בחקיקה היתה דווקא בנושאים הללו.

יצחק וקנין: מעל ל-60-70 חברי כנסת הצביעו בחוקים ששייכים לקטינים וגם לפורנוגרפיה.

יצחק וקנין: לכן, אני מברך את משרד התקשורת, וכולי תקווה שהדבר הזה יקרום עור וגידים.

אמנון כהן: אני רוצה לשמוע מנציג המשרד לביטחון הפנים האם יש לו נתונים לגבי מספר הילדים שחשופים לפלאפונים לאינטרנט ולכל הדברים האלה.

אמנון כהן: אנחנו מכירים את נושא הפדופילים.

עופר פיזוב: צריך להפריד בין האינטרנט לפלאפון.

יובל רביבו: נכון, ולמעשה מרכז הכובד הוא האינטרנט ולא הטלפון.

יובל רביבו: שם באמת יש לנו פרשיות גדולות מאוד שמתנהלות בכל רחבי הארץ.

יובל רביבו: יש פרשיה שמתנהלת כרגע ביחידה הארצית לחקירות הונאה, של קטינים ששידלו קטינים, ובגירים ששידלו קטינים לעבירות מין קשות מאוד.

יובל רביבו: זה התחיל בצ'ט באינטרנט ולאחר מכן שיחות טלפון.

יובל רביבו: לאחר מכן גם שידלו אותם להתפשט מול המצלמות, והעבירו את התכנים האלה בכל האינטרנט וסחטו אותם.

יובל רביבו: יש גם בגיר שנשפט לא מזמן בסוג העבירות האלה.

יובל רביבו: הוא קיבל 14 שנות מאסר על סחיטה ואיומים.

יובל רביבו: יש פרשיות רבות שמתנהלות בימים אלה, והתנהלו גם בעבר פרשיות, בעיקר בנושא עבירות אינטרנט ולא עבירות שקשורות לפלאפון סלולרי.

אמנון כהן: נציגת סלקום, אנחנו שמענו עליכם דברים טובים היום.

קרן בורנשטיין: אנחנו אכן שמנו לנו למטרה קודם כל להגן על קטינים, ומבחינה אסטרטגית החלטנו לא להעניק שירותים כאלה כרגע כפי שנאמר.

דוד טל: מהו ההפסד הכספי שלכם מזה שאתם לא פותחים את הערוצים האלה?

גילה פינקלשטיין: הפסד עצום, ודאי.

קרן בורנשטיין: זה שיקולים אסטרטגיים.

קרן בורנשטיין: אתה מפסיד כאן, אתה מרוויח במקום אחר.

קרן בורנשטיין: בנקודה הספציפית הזאת החלטנו לא לתת כרגע שירותים.

יפעת בויאר: התחושה שלי היא שמוצגת כאן תמונה שהיא מאוד ורודה, ואני לא בטוחה שהיא תואמת את המציאות.

יפעת בויאר: ראשית, מדובר על שירותים כאלה לקטינים.

יפעת בויאר: כפי שראינו יש כאן

יפעת בויאר: בלבול בין הרבה מאוד סוגים של שירותים כמו שירותי הצ'טים וההיכרויות ושירותי האינטרנט.

יפעת בויאר: אני הייתי כן שמחה לשמוע איך ביחס לכל שירות ההסדרים שקיימים היום מביאים פתרונות.

יפעת בויאר: נטען כאן שיש לעשות הפרדה בין אינטרנט לבין סלולר.

יפעת בויאר: נכון שקיימת הפרדה בינהם, אבל עדיין הדברים קשורים אחד בשני.

יפעת בויאר: כאשר ילד יושב מול מסך וגולש באינטרנט אז כל מי שעובר בסביבתו יכול לראות מה נעשה על המסך.

יפעת בויאר: נכון שזה תלוי בהורים ובסביבה המחנכת של הילד, אבל יש איזשהי יכולת ביקורת.

יפעת בויאר: לעומת זאת, כשהדבר נעשה בסלולר בחדר שירותים או בכל מקום אחר אז אין בכלל שום בקרה.

יפעת בויאר: נכון שצריך להתמודד עם הדברים באינטרנט.

יפעת בויאר: אבל, כל הצרות שבאות עלינו באמצעות האינטרנט, הן פי כמה וכמה כשהן באות באמצעות מכשיר סלולרי קטן.

יפעת בויאר: לכן אני לא הייתי מבטלת את זה ולא הייתי אומרת שזה שייך לאינטרנט.

יפעת בויאר: אם אנחנו כן באים להסדיר את עניין השירותים הארוטיים למינהם שבאים באמצעות הסלולר, כן צריך להתייחס לזה.

יפעת בויאר: סליחה שאני חשדנית, אבל מעניין לראות את ההסדרים שמוצגים כאן.

יפעת בויאר: נכון להיום נעשים דברים בעקבות המעורבות והאכפתיות של השר אולמרט והשרה דליה איציק.

יפעת בויאר: אבל, אנחנו לא יודעים מי יהיה השר הבא, ואני לא הייתי רוצה להשאיר את העניין כך שהדברים יוסדרו אך ורק בהתאם לרצון הטוב של מי שיהיה השר באותה תקופה.

יפעת בויאר: כל הדברים האלה צריך לבוא בחשבון.

יפעת בויאר: אני אשמח לשמוע איך חברות הסלולר לא מספקות את השירותים, כי לדעתי, בסלקום כן אפשר להגיע לשרות ארוטי.

יפעת בויאר: עדיין אפשר באמצעות מכשיר ובאמצעות קו של סלקום להגיע לשירותים ארוטיים.

יפעת בויאר: אומנם הטכנולוגיה מקדימה אותנו אבל גם כך הידע של אותן חברות הסלולר מקדים אותנו, והם תמיד מצליחים למצוא את הפרצה הנכונה על מנת שבסופו של דבר יגיעו אותו שירות ארוטי לקטין.

קרן שיינמן: בשם פרטנר אני רוצה לומר שאנחנו בוחנים היום כל מיני מערכות לסינון תכנים באינטרנט שנוכל אולי להציע אותן בעתיד להורים שרוצים שהילדים שלהם לא יגלשו לכל אתר ואתר באינטרנט.

קרן שיינמן: כרגע אנחנו עוד לא מציעים את זה כי אין מערכת כזאת שיודעת לעבוד באינטרנט סלולרי.

קרן שיינמן: כפי שציין חיים גרון יש אצל ספקי האינטרנט הביתיים, את המערכות האלה היום והן עובדות היום.

קרן שיינמן: הן מסננות כ-90%-95% מהתכנים הארוטיים.

קרן שיינמן: בסלולר עדיין לא קיימת מערכת כזו.

קרן שיינמן: זו מערכות שיצטרכו לעבור הרבה התאמות טכנולוגיות.

קרן שיינמן: אנחנו בוחנים את זה כרגע, זה נמצא על האג'נדה שלנו, וזה חשוב לנו כחלק מההסדרה העצמית שאנחנו רוצים להנהיג.

אליעזר זנדברג: מהו ההיקף של השוק הזה בכסף?

חיים גרון: לא כל החברות יכולות להוציא הודעה.

אליעזר זנדברג: מהי ההערכה שלכם?

אליעזר זנדברג: אני שואל אתכם, ולא אותם.

חיים גרון: הרבה עשרות מיליונים של שקלים בשנה זורם באפיקים האלה.

עופר פיזוב: נדמה לי שאתה קצת מגזים.

יורם הרן: אנחנו מברכים על ההצעה.

יורם הרן: אנחנו מסתכלים על ההצעה מההיבט הצרכני והוא עניין ההוצאות העצומות שנופלות פתאום על הורים והם לא יודעים מה לעשות.

יורם הרן: לא כל אחד יכול להרשות לעצמו לשלם, ואז הם נחסמים ואין להם יותר פלאפון.

יורם הרן: צריך לזכור שהיום אתה נותן לילד שלך פלאפון כדי שתוכל לדעת היכן הוא ושהכול בסדר איתו.

יורם הרן: כשאתה פתאום חוטף חשבון כזה אתה לא יודע מה לעשות.

אליעזר זנדברג: אנחנו קצת מטעים פה את כל מי ששומע את הדיון.

אליעזר זנדברג: הלוא היום אתה יכול לקנות פלאפון, טוקמן, את כל השיטות האלה, ואתה יכול לתת לילד שלך טלפון שהוא לא יכול לחייג בכלל, ואם הוא יכול לחייג אתה קובע לו מכסה של עשרה שקלים או של עשר שיחות, והוא יכול רק לצלצל ולומר שהוא נמצא במקום מסוים ולבקש שיבואו לקחת אותו.

עופר פיזוב: קצת אחריות של ההורים.

עופר פיזוב: איפה ההורים?

אליעזר זנדברג: אם באמת רוצים, אפשר לפתור את זה.

אליעזר זנדברג: אנחנו יוצרים פה קצת אשליה.

אליעזר זנדברג: כשאתה מתאר את זה ככה זה נשמע כאילו יש פה מצב שאין ברירה ושאתה חייב לקנות את המכשיר היחיד שנותן לך פורנוגרפיה און-ליין 24 שעות, וזאת שטות.

אליעזר זנדברג: במקום לבזבז את המאמץ בכיוון הזה תסבירו לציבור שאפשר לקנות את הפלאפונים האחרים שמאפשרים רק לי להתקשר לילד, שמגבילים אותו בסכום שתוך שנייה אחת כבר הלך לו הכסף אם הוא מחייג לכל אחד מהשירותים הללו.

אליעזר זנדברג: אני יודע בדיוק לאן הוא חייג כי הכרטיס נגמר ורק אני יכול לטעון אותו.

אליעזר זנדברג: זה קיים, בלי לעשות פרסומת לאף אחת מהחברות.

עופר פיזוב: החברה שלנו מספקת תכנים.

אמנון כהן: אתה מקור הבעיה.

עופר פיזוב: אני מקור הבעיה.

דוד טל: האם תוכל לומר לנו גם כמה כסף מגלגל השוק הזה?

עופר פיזוב: קודם כל, רציתי לתקן את חברת הכנסת פינקלשטיין.

עופר פיזוב: אנחנו כמובן לא בעד זה שילדים ייכנסו לשירותים, אנחנו נגד זה ואנחנו גם מפעילים אמצעי ביקורת מאוד קפדניים.

עופר פיזוב: בחברתי יש שלושה אנשים שמועסקים במשך 24 שעות ביום, אשר מסננים תיבות, עוברים על הצ'טים.

עופר פיזוב: הם מנתקים ילדים אשר כביכול נכנסו באיזשהי דרך.

עופר פיזוב: אגב, זה קורה לעיתים מאוד נדירות.

עופר פיזוב: הם מנתקים אותם.

עופר פיזוב: יש לנו גם אפשרות לנתר את מספר הטלפון שממנו הם התקשרו אם מספר הטלפון הוא לא חסוי, ולמנוע מאותו מספר טלפון להתקשר אחרי שהמנחה אמר שממספר הטלפון הזה התקשר איזשהו ילד.

עופר פיזוב: רציתי לתקן אותך בעוד דבר.

עופר פיזוב: בארצות הברית העבירה היא לא פדרלית ולא פלילית.

עופר פיזוב: ארגון "איקסטיז" וארגון בן שלו באנגליה שהוא ארגון של שש חברות סלולריות, אומנם עושה דברים דומים למה שאנחנו מנסים לעשות פה.

עופר פיזוב: אתמול בלילה קראתי את כל הפרוטוקולים שלהם.

עופר פיזוב: שם הם מגדירים את ההורה כאחראי לילד, לא את הממשל ולא את הרגולטור.

עופר פיזוב: פה אנחנו שוכחים שההורה הוא זה שצריך לחנך את הילד.

אמנון כהן: נניח וההורה הוא נגר בן ששים שמתגורר בשדרות, והוא אף פעם לא היה חשוף למחשב ולא לאינטרנט.

אמנון כהן: הוא אפילו לא יודע איך משתמשים בפלאפון.

אמנון כהן: איך הוא אמור לפקח על הילד שלו?

אמנון כהן: הוא קונה את הפלאפון לבן שלו והוא אומר לו שכאשר הוא מגיע לבית הספר הוא צריך להתקשר ולהודיע שהוא הגיע בשלום.

אמנון כהן: הוא רוצה לדעת איפה הבן שלו נמצא והאם הוא הגיע בשלו.

אמנון כהן: הכי קל להטיל את זה על ההורים?

אריה לבקוביץ: שיקנה לו פלאפון עם מצלמה, ושיקצה לו עשרה שקלים לשיחות טלפון.

אריה לבקוביץ: תאמין לי שכך הוא לא יוכל להתקשר לשיחות האלה.

עופר פיזוב: ב-99,9% כל נושא השיחות הארוטיות, הוסדר בנושא שיחות הסלולר, ויתקן אותי פה משרד התקשורת.

עופר פיזוב: אנחנו מדברים כרגע על היכרויות, וכרגע אני טוען שאני בתור חברה שהיא בין הגדולות בארץ לאספקת תכנים, ולא רק היכרויות וארוטי וכו', וכו', אלא גם תכנים נוספים לתחנות רדיו ולתחנות טלוויזיה, אנחנו מפקחים באופן שוטף 24 שעות.

אמנון כהן: איך אתה מגלה האם מדובר בילד או בבגיר?

עופר פיזוב: על פי קולו.

יצחק וקנין: מה שאמרת לנו עכשיו זה בדיחה.

יצחק וקנין: האם זה רציני?

יצחק וקנין: נו, באמת?

עופר פיזוב: ראשית, אנחנו מפקחים על תיבות ההיכרות.

עופר פיזוב: אם אתם תתקשרו היום לקווי היכרויות, אתם לא תשמעו אף תיבה שמרמזת למין.

עופר פיזוב: שנית, קל מאוד לזהות ילד שעושה קול של מבוגר.

עופר פיזוב: גם אני מפקח מידי פעם על השיחות האלה, ואי אפשר אולי במאת אחוזים לפקח על זה, אבל אני יכול להגיד לך בפירוש שב-99,9% אנחנו מצליחים לגרש את הילדים מתוך השירותים של ההיכרויות אשר לא מוגדרים ארוטיים מראש.

עופר פיזוב: היום לאינטרנט אפשר להיכנס בקלות רבה יותר ולראות את פמלה אנדרסון.

עופר פיזוב: שם אין פיקוח.

עופר פיזוב: בסלולר אנחנו הקמנו מנגנונים של פיקוח שהלוואי שיהיו באינטרנט בקרוב.

אמנון כהן: מה זה שירות היכרויות?

עופר פיזוב: שירות הכרויות זה שירות שניתן כאשר אדם שמעוניין להכיר אדם נוסף.

עופר פיזוב: נניח ואני לא רוצה לצאת היום לבר, או לא להכיר מישהו באמצעות שידוך, כי אני לא אדם דתי.

עופר פיזוב: אני רוצה להכיר אישה, גבר באמצעות הטלפון.

עופר פיזוב: אני מתקשר, אני שומע תיבת היכרות ואני יכול להשאיר לה גם איזשהו מסר כמו: מצאת חן בעיניי, תחזרי אליי לטלפון זה וזה.

לאה ורון: האם אותן תיבות הן שמנוצלות לשירותים ארוטיים?

עופר פיזוב: הן מסוננות טוטלית.

עופר פיזוב: עובדים על כך שלושה אנשים, 24 שעות ביממה.

עופר פיזוב: כל 15 דקות אנחנו מסננים את התיבות.

עופר פיזוב: אין תיבה בעלת אופי מיני שתיכנס היום לתוך קו היכרויות רגיל.

עופר פיזוב: אין דבר כזה, אנחנו מאומנים בזה כבר למעלה משנה.

יצחק וקנין: לי אין ניסיון בדברים האלה, ולכן אני לא יכול להביע כל כך דעה.

יצחק וקנין: אולי יש פה אנשים שיש להם ניסיון.

יצחק וקנין: אולי כדאי לעשות עליכם איזשהי בדיקה.

עופר פיזוב: אני מציע שבלי שיספרו לנו, מר גרון ומר בן בסט ירימו טלפון לאחר מהמספרים שלנו, וינסו להכניס תיבה בעלת אופי מיני, וייראו האם היא בכלל נכנסת למערכת.

עופר פיזוב: כיוון שאנחנו עושים תהליך הפוך, רק אחרי שהיא מאושרת היא נכנסת למאגר התיבות.

עופר פיזוב: היא לא נכנסת למאגר התיבות לפני שהיא מאושרת.

עופר פיזוב: כלומר, כל רבע שעה יש אישור תיבות, ואם התיבה מאושרת היא נכנסת למאגר.

דוד טל: דובר כאן על סכום של עשרות מיליוני שקלים.

עופר פיזוב: זה לא עשרות מיליוני שקלים.

עופר פיזוב: אני אגזים אם אני אדבר על עשרות אלפי שקלים בחודש משירותי היכרויות.

דוד טל: אם היה מדובר על עשרות אלפי שקלים אז אף אחד לא היה משקיע בדבר הזה.

עופר פיזוב: אני מדבר איתך כרגע על שירותי היכרויות.

גילה פינקלשטיין: באמצעות החקיקה הזאת חברות הסלולר התחילו להיות ערניות.

עופר פיזוב: את צודקת.

גילה פינקלשטיין: אתה אומר שאין בארצות הברית חוק כזה.

גילה פינקלשטיין: אני ביקשתי ממרכז המחקר והמידע של הכנסת לחקור את הנושא הזה.

גילה פינקלשטיין: ביפן למשל יש תקנות.

גילה פינקלשטיין: בארצות הברית יש חוק, ואי שמירה על הוראות החוק היא עבירה פלילית, והנציבות הפדרלית לתקשורת שעליה דיברת אמונה על אכיפת החוק.

גילה פינקלשטיין: מרכז המידע אמין עלינו.

עופר פיזוב: אבל, ברירת המחדל היא חיובית ולא שלילית.

עופר פיזוב: החוק מתייחס לחברה אשר לא חסמה לקוח שביקש להיחסם, ובזאת את טועה.

עופר פיזוב: שם זה הפוך, גם באנגליה זה הפוך.

גילה פינקלשטיין: שם יש חסימה, ומי שרוצה מבקש - - -

עופר פיזוב: זה לא נכון.

גילה פינקלשטיין: העונש הוא קנס, מאסר או שילוב של השניים.

עופר פיזוב: לצערי, את מקריאה רק חלק מהפרוטוקולים.

עופר פיזוב: גם מר גרון יוכל לתמוך בי כיוון שאתמול בלילה אני קראתי את כל התקנות של חברת הבת של חברות הרגולציה באנגליה ובארצות הברית.

עופר פיזוב: שם ברירת המחדל היא חיובית, כולם פתוחים.

עופר פיזוב: אם אני רוצה לסגור את עצמי, אני בקלות יכול לסגור.

עופר פיזוב: אם חברת הסלולר או התקשורת לא תסגור אותי, זאת עבירה פלילית.

עופר פיזוב: בזאת את צודקת.

דרור לוסטגרטן: אנחנו מפעילים שירותי תוכן לסלולרי, בעיקר לפלאפון וגם לסלקום.

דרור לוסטגרטן: קודם כל, חשוב לנו להפריד בין כל המוצרים כפי שנאמר פה.

דרור לוסטגרטן: שיחות או שירותים ארוטיים ושירותי היכרויות זה עולמות שונים לגמרי.

דרור לוסטגרטן: אני יכול להתוודות שבגיל 14 פתחתי תא ב"מעריב לנוער", שירות היכרויות.

דרור לוסטגרטן: זה לגיטימי, זה בסדר גמור.

דרור לוסטגרטן: זה כך גם בכול מדינה בעולם וזה לגיטימי.

דרור לוסטגרטן: אנחנו מפעילים שירות היכרויות מאוד גדול ומצליח, ואנחנו מקדמים אותו גם בהרבה מאוד אמצעי מדיה.

דרור לוסטגרטן: מניסיוני בתחנת רדיו, כל אמצעי המדיה גם מוגבלים בסוג התוכן שהם מעבירים הלאה.

דרור לוסטגרטן: כלומר, שכל פרסומת שעולה היום במסגרת החוקים בכפוף לרשות השנייה, הוא האמצעי עצמו הוא זה שאחראי על התוכן שמועבר בה.

דרור לוסטגרטן: חשוב להפריד את שירותי ההיכרויות כי זה מאוד מאוד אקוטי.

דרור לוסטגרטן: שירות היכרויות הוא שירות מסונן לגמרי.

דרור לוסטגרטן: יש אצלנו 24 שעות ביממה הנחייה באמצעות אדם שיושב שם כל הזמן במשמרות.

דרור לוסטגרטן: הוא מפקח על התכנים שמועברים שם בצ'טים.

דרור לוסטגרטן: התיבות הקוליות עצמן הן תיבות שהן מאוד מסוננות.

דרור לוסטגרטן: אתם מוזמנים לנסות מייד אחרי הדיון בוועדה.

דרור לוסטגרטן: מחייגים פשוט לשירות ומנסים להכניס תוכן מיני.

דרור לוסטגרטן: העולם הארוטי הוא עולה שונה לגמרי מעולם ההיכרויות.

דרור לוסטגרטן: זה עולם באמת אחרי לגמרי, מגוון מוצרים רחב.

אמנון כהן: כנראה שבמקרים מסוימים יש שימוש לרעה בהיכרויות.

דרור לוסטגרטן: אני חושב שממש לא.

דרור לוסטגרטן: אנחנו בחברה שלנו לא מתעסקים בשירותים ארוטיים.

אמנון כהן: כיושב ראש ועדת הכלכלה אני מקבל טלפונים מראשי מוסדות, וממנהלי בתי ספר, לנסות לסגור את נושא ההיכרויות.

אמנון כהן: כנראה שיש שם פרצה כזאת או אחרת.

עופר פיזוב: זה מאוד חזק באינטרנט.

עופר פיזוב: בואו נסגור את האינטרנט.

אמנון כהן: אני מדבר גם על סלולרי.

אמנון כהן: אם הם מטריחים את עצמם להתקשר אליי, אז כנראה שיש בעיה קשה ורצינית.

אמנון כהן: לכן אנחנו יושבים בדיונים ללמוד את הנושא.

דרור לוסטגרטן: אדוני יושב ראש הוועדה, אין שום בעיה בשירותי היכרויות.

דרור לוסטגרטן: שירותי היכרויות הם שירותים שנותנים צרכים בסיסיים של היכרויות.

דרור לוסטגרטן: זה קיים גם במדינת ישראל הרבה מאוד שנים.

דרור לוסטגרטן: זה קיים גם בעיתונות, ובאמצעי המדיה גם האלקטרוניים וגם באינטרנט, וגם בטלוויזיה יש תוכניות להיכרויות.

גילה פינקלשטיין: צריך שיהיה מעקב על זה.

דרור לוסטגרטן: אני מסכים, ויש מעקב.

דרור לוסטגרטן: הנזקים שיהיו לנו בתור חברות פרטיות אם חס וחלילה יהיו פה שירותים כאלה, הם הרבה יותר אקוטיים מהחלטה זו אחרת בחקיקה.

דרור לוסטגרטן: אנחנו פה מאבדים את הפרנסה שלנו, אנחנו אחראים על התוכן שמועבר שם.

דרור לוסטגרטן: חברת סנס היתה מאוד שמחה אם היינו יכולים גם במדינתנו לקדם את המודל הבריטי שעליו אנחנו מדברים פה.

דרור לוסטגרטן: יש שם שופט בדימוס, איש בכיר בחינוך ובכיר בתקשורת.

דרור לוסטגרטן: אני לא מדבר על הסלולר, אלא בכלל על חברות שירותי התוכן.

דרור לוסטגרטן: זה מאוד לגיטימי שתהיה עוד בקרה.

דרור לוסטגרטן: אבל בין זה לבין להגדיר ששירות היכרויות ושירות אירוטי וצ'ט זה אותו הדבר, יש הרבה מרחק.

דרור לוסטגרטן: רבותי, זה באמת חולצה אחרת לגמרי במדף.

אמנון כהן: אתה מתאר את הדברים כאילו הכול יפה.

אמנון כהן: אבל אני אומר לכם שבצ'טים ובהיכרויות יש בעיה אמיתית.

אמנון כהן: כנראה שמנצלים את גם לשימוש לרעה.

דרור לוסטגרטן: בואו ננסה.

עופר פיזוב: אני מזמין אותך לנסות, אני אתן לך מספרי טלפון.

אמנון כהן: היו אנשים שניסו והם הביאו את הנתונים.

עופר פיזוב: לפני שנה זה היה משהו אחר.

אמנון כהן: גם היום.

גילה פינקלשטיין: יש קנסות וסימן שצריך למגר את התופעה הזאת.

עופר פיזוב: לא התבצע אף קנס עד היום.

גילה פינקלשטיין: הוא אמר שזה באמצע.

אריה לבקוביץ: יש את השרות של ה-1919.

אריה לבקוביץ: השיטה אצלנו היא שונה מהמצב באנגליה ובארצות הברית, היא הפוכה.

אריה לבקוביץ: האם כשאני מתקשר ומבקש לפתוח את הסלולרי שלי לפורנונגרפייה, אני צריך לעשות את זה כל פעם, או שפעם אחת התקשרתי ופתחתם ובחברות הסלולר זה נשמר באיזשהו מאגר, וכל פעם שאני מתקשר למספרים תהיה לי גישה?

עופר פיזוב: זה פעם אחת נשמר.

עופר פיזוב: הבעיה היא שגם חברת סלקום וגם חברת בזק לא מאפשרות לציבור הרחב נגישות קלה מספיק.

עופר פיזוב: אם אני הייתי רוצה להשתמש בשירות ארוטי, אני לא הייתי ניגש לחנות בזק סטור ומציג לפקידה תעודת זהות לפי בקשתה.

עופר פיזוב: כך זה נעשה בבזק ובסלקום.

עופר פיזוב: אי אפשר לפתוח את עצמך בצורה אנונימית, אי אפשר לשלוח פקס, אי אפשר לשלוח דברים כאלה.

עופר פיזוב: עובדה שרק 50,000 מנוים נפתחו ל-1919 וזאת מתוך 6,5 מיליון מנוי סלולר ועוד 2 מיליון מנויים בזק.

עופר פיזוב: זה אומר שאנחנו פגענו פה בציבור רחב מאוד.

אריה לבקוביץ: עדיין יש 50,000 מנויים שלא התביישו.

עופר פיזוב: זה 50,000 מתוך 8.5 מיליון מכשירים בארץ.

גילה פינקלשטיין: האם אנחנו צריכים להתחשב בזה שהוא מתבייש או בבריאות הילד?

אמנון כהן: בבריאות הילד.

אמנון כהן: מר אריה לבקוביץ נציג ארגון צרכנים דתיים, בבקשה.

גילה פינקלשטיין: חשוב מאוד לשמוע את מר אריה לבקוביץ משום שהוא מתנדב לעזור לנוער במצוקה.

גילה פינקלשטיין: אני שוחחתי איתו והוא סיפר לי שאנשים שנפגעו מהשיחות הארוטיות מתקשרים אליו.

עופר פיזוב: נשמע לי שזה קשור יותר לפאן הדתי.

גילה פינקלשטיין: זה לא קשור לפאן הדתי.

גילה פינקלשטיין: הוא יועץ חינוכי במקצועי, אין זה שום קשר עם דת.

אריה לבקוביץ: ארגון צרכנים דתיים מטפל גם בצרכנות כללית, ולא רק בצרכנות דתית, כי המוטיבציה דרך הדת היא הרבה יותר חזקה ויסודית.

אריה לבקוביץ: אם שואלים באופן אישי אדם דתי או אדם רגיל מה קורה פה, הוא בכלל לא יבין מה שקורה פה.

אריה לבקוביץ: נותנים את כל האופציות שבעולם, את כל המתירנות שבעולם, ואחר כך מתחילים למשוך חתיכות, חתיכות, ואומרים שאת זה אנחנו נעכב כך ואת זה נעכב כך, אבל האופציה תמיד ישנה.

אריה לבקוביץ: אחד מבני משפחתי יודע לשחק בכל המספרים האלה שעליהם דיברה כל החבורה הזאת.

אריה לבקוביץ: לא מתאים לו לבוא לפה, אבל הוא בקלות יכול להוכיח לכם שכל מה שאמרו כאן אפשר לפצח אחת שתיים.

אריה לבקוביץ: חבל שהוא לא בא לכאן.

אריה לבקוביץ: הוא רוצה להישאר אנונימי.

אריה לבקוביץ: הוא הראה לגברת פינקלשטיין את הדברים האלה.

גילה פינקלשטיין: אני קיבלתי טלפונים של בני נוער כאלה שנפגעו.

גילה פינקלשטיין: זה לא שטויות, זה אמיתי.

גילה פינקלשטיין: אנחנו לא ממציאים דברים.

אריה לבקוביץ: אני נוסע עם נהג מונית מסוים, והוא אומר לי שקרה מקרה שהוא לא יכול לתאר אותו.

אריה לבקוביץ: הוא מספר לי שבמונית שלו היו נער ונערה בגיל 15 שיצאו משפת הים, ובידיהם שני מכשירים סלולריים בהם הם יכולים לצפות בכל התמונות וכד'.

אריה לבקוביץ: כתוצאה מציפייה בתמונות הם קיבלו ריגושים אדירים.

אריה לבקוביץ: הם הזמינו את המונית מחוף דוליפנריום עד רחוב גורדון, אבל באמצע הריגושים שלהם, פתאום הבחורה ביקשה מנהג המונית לנסוע עד צפון תל-אביב כי כך היא רוצה.

אריה לבקוביץ: התברר אחר כך שהם ביצעו מעשה ברחוב בתל-אביב כתוצאה מההשראה של הדברים האלה.

אריה לבקוביץ: אני לא יודע אם אני צריך לספר את זה, אבל זה פועל יוצא.

אריה לבקוביץ: זה נעים לומר שההורים יחנכו את הילדים שלהם, אבל אנחנו רואים את המתירנות ואת הסטטיסטיקה.

אריה לבקוביץ: מי שמאמין במדע הסטטיסטיקה ורואה את הדברים יודע שיש גם משפחות חד הוריות, ושלא תמיד האבות יכולים לחנך את ילדיהם.

אריה לבקוביץ: יש מצבים שונים שבהם ההורים לא יכולים לעשות את זה.

אריה לבקוביץ: יתרה מכך, אנחנו לפעמים רואים שכאשר הורים רוצים שקט תעשייתי הם נותנים לילד את המכשיר.

אמנון כהן: אבל, זו בעיה של ההורה.

אריה לבקוביץ: זה לא רק בעיה של הורים.

אריה לבקוביץ: אנחנו שומעים מנציגי משרד התקשורת על הסדרים שונים כמו הטלת קנס, או חצי רשיון, או הסדרים כאלו ואחרים, והגבלות שונות.

אריה לבקוביץ: אבל, כל הדברים האלה הם דברים של יחסים בין פקידים.

אריה לבקוביץ: לכן, צריכה להיות איזשהי חקיקה שתדחוף את הנושא, ולא הסדרים בין אחד לאחד.

גילה פינקלשטיין: הילדים החלשים וילדים ממשפחות מצוקה הם בדרך כלל אלו שנפגעים.

אריה לבקוביץ: לכו לגן במרום נווה בלילה ותראו איך ההשראה של הדברים האלה על החבורות שם.

שרון פליישר: אני רוצה להעמיד דברים על דיוקם.

שרון פליישר: ראשית, לעניין הקנסות.

שרון פליישר: אף חברה סלולרית לא קיבלה מעולם שום קנס בעניין הזה, וגם לא לכאורה אוימה בקנס בתהליך שסיפר האדון גרון.

שרון פליישר: בתחילת התהליך לאחר שהיה תיקון רשיון של משרד התקשורת היו כמה דברים שלא היו כל כך ברורים מתיקון הרשיון.

שרון פליישר: נשלח מכתב אחד, לפחות לחברה שלי.

שרון פליישר: נשלחה תשובה, אבל לתשובה לא היה המשך.

שרון פליישר: זה כל הנושא.

שרון פליישר: צריך גם לזכור שמדובר בשנה שלמה.

שרון פליישר: כלומר, אף חברה לא קיבלה אף קנס.

שרון פליישר: צריך להבהיר את העניין הזה.

אמנון כהן: זה טוב או לא טוב?

שרון פליישר: אני חושבת שזה טוב מאוד כי אנחנו עומדים בתנאי הרשיון?

אמנון כהן: אני חושב שזה בגלל שהם לא אכפו מספיק.

אמנון כהן: אני הבנתי שפלאפון לא עומד בהתחייבויות שלו.

שרון פליישר: אם פלאפון לא עומדת בהתחייבויות שלה אז יש משרד תקשורת שאחראי שפלאפון תמלא אחרי הרשיון שלה.

שרון פליישר: חברת פלאפון לא קיבלה ממשרד התקשורת אף מכתב שהיא לא ממלא אחר הוראות הרשיון.

שרון פליישר: למיטב הבנתי, היא ממלא אחר הוראות הרשיון בקפידה.

שרון פליישר: לעניין ההיכרויות והצ'טים – תיקון הרשיון גם בהקשר הזה פועל למעשה כשנה.

שרון פליישר: אני חושב שמתפקידו של משרד התקשורת לעשות את עבודתו.

שרון פליישר: יש לו אגף פיקוח וזה מה שהוא צריך לעשות.

שרון פליישר: אתה טענת כאן שמגיעות אליך הרבה תלונות שכן יש שירותי היכרויות וצ'טים שמגיעים אליהם קטינים.

שרון פליישר: כמו שצוין פה על-ידי החברות שמספקות את השירותים האלה, גם לחבורת הסלולריות עצמן וגם לחברות שמספקות את השירותים האלה יש אינטרס לא פחות מאשר לך או לכול אדם אחר שקטינים לא יגיעו לשירותים האלה.

אמנון כהן: למה?

אמנון כהן: הוא מרוויח כסף, ולא איכפת לו מי משתתף.

שרון פליישר: אני אומרת לך בשם חברת פלאפון שמרוויחה כסף, שאינטרס עליון שלנו הרבה לפני כסף, הוא שקטינים לא יגיעו לשירותים שהם למטרות מין.

אמנון כהן: איך אתם בודקים?

שרון פליישר: אנחנו כמו שנאמר לך כאן, עושים ניתור.

שרון פליישר: קודם כל, אם זה למטרות מין זה חייב להיות בקידומת 1919 וזה אומר שעוברים שם הליך של בדיקה אם זה בגיר או קטין.

שרון פליישר: על מנת לשמור על המשמר, אנחנו בתיבות עצמן עושים ניתור על מנת לוודא שלא קורה מקרה שבטעות איכשהו שירות שהוא כן למטרות מין הגיע למקום שהוא לא צריך להיות.

שרון פליישר: זה הניתור שנעשה כאן על-ידי אנשים שבודקים מה קורה בשירותים האלה.

שרון פליישר: תפקידו של משרד התקשורת ושל האגף הפיקוח במשרד התקשורת לבדוק האם זה נעשה או לא נעשה.

שרון פליישר: במידה ורוצים לעשות תיקון רשיון או תיקון חקיקה, זה צריך להסתמך על עובדות.

שרון פליישר: משרד התקשורת צריך לבוא לפה ולהגיד שהוא מצא הפרות בוטות של הרשיון ושבבדיקות שהוא עשה הוא מצא שיש דברים כאלה.

שרון פליישר: לא היה ולא נברא, לא קיים דבר כזה.

שרון פליישר: אין שירותי צ'ט והיכרויות שהם למטרות מין שקטינים ניגשים אליהם היום.

יפעת בויאר: מה החשש הגדול מחקיקה?

אריה שניצר: עמיתיי מהחברות האחרות אמרו כמעט את כל הדברים.

אריה שניצר: אני יכול להגיד שחברת מירס מקפידה לעמוד בתנאי הרשיון.

אריה שניצר: טובת הילד מאוד חשובה לנו.

אריה שניצר: אני רוצה להזכיר שבתחילת הדיון מר בסט הזכיר שהוא בדק את התיבות הצ'טים ושהוא לא מצא שם חריגות או דברים שמובילים לנושא אירוטי.

אריה שניצר: כל מה שנאמר באמת מתבצע היום.

אמנון כהן: חברת הכנסת פינקלשטיין, אני רוצה לברך אותך על כך שבעקבות חקיקה שלך משרד התקשורת עושה את עבודתו נאמנה, והוא עוד ימשיך לעשות.

אמנון כהן: אנחנו כמובן נעקוב אחרי הדברים.

אמנון כהן: הצעת החוק שלך תישאר אצלנו תמיד ככדור בקנה, ואנחנו נחליט ביחד מתי לקדם אותה.

גילה פינקלשטיין: דיברנו כאן על טלפון דור שלישי, ועל טלפון שהוא עובר לאינטרנט ובאינטרנט רואים תמונות פורנוגרפיות.

גילה פינקלשטיין: אני הייתי רוצה שתהיה לנו ועדת מעקב שתורכב משני חברי כנסת מוועדת החינוך, כי אני לא חברה בוועדת הכלכלה, ושני חברי כנסת מוועדת כלכלה.

גילה פינקלשטיין: הוועדה הזאת תעקוב אחרי התקדמות הנושא הזה.

אמנון כהן: אני כיושב ראש ועדה עוקב אחרי הנושא הזה באופן אישי.

אמנון כהן: אני אבקש גם מיושב ראש ועדת החינוך לעשות את זה באופן אישי.

אמנון כהן: היו כמה דיונים משותפים בנושא הזה.

גילה פינקלשטיין: אני שמעתי מהסמנכ"ל שהם מתכוונים לקדם את הנושא הזה, ושהם מודעים לבעיה של סכנת האינטרנט.

עופר פיזוב: אדוני היושב ראש, ברגע שאתה מוצא איזשהי פרצה אני מבקש ממך להתקשר אליי אישית 24 שעות ביממה.

אמנון כהן: אתה תשאיר את מספר הטלפון שלך.

אמנון כהן: אני רוצה לנסות כמה מספרי טלפון בחדרי וזה על-פי תלונות שקיבלתי מראשי מוסדות.

עופר פיזוב: בסדר גמור.

אמנון כהן: חברת הכנסת פינקלשטיין, אני מבקש שגם את תצטרפי לזה.

אמנון כהן: מה שתגידי מקובל עליי.

אמנון כהן: אתם תשבו יחד ותעשו כמה ניסיונות.

גילה פינקלשטיין: אנחנו לוקחים מספר טלפון במודעה של היכרויות שמתפרסמת היום בעיתון "ידיעות אחרונות" ומתקשרים עכשיו לשם.

אמנון כהן: אתם תשבו ביחד, יש לי עוד דיון לנהל.

אמנון כהן: חשוב לי שתגידי לי מה קורה עם זה.

אמנון כהן: תודה רבה, הישיבה נעולה.